
B7‑0280/2012
Rezoluția Parlamentului European referitoare la monitorizarea alegerilor din Republica Democratică Congo (RDC)

(2012/2673(RSP))
Parlamentul European,

–
având în vedere Declarația Universală a Drepturilor Omului din 1948 și Pactul internațional cu privire la drepturile civile și politice din 1966, 

–
având în vedere rezoluțiile sale anterioare referitoare la RDC, în special Rezoluția din 17 ianuarie 2008 privind situația din Republica Democratică Congo și violul - crimă de război și Rezoluția din 17 decembrie 2009 referitoare la violența în Republica Democratică Congo, privind actele de violență sexuală comise de grupările armate și persistența încălcărilor drepturilor omului în RDC, precum și Rezoluția din 7 octombrie 2010 referitoare la cazurile de nerespectare a drepturilor omului și justiției în Republica Democratică Congo și Rezoluția din 7 iulie 2011 referitoare la Republica Democratică Congo și la violurile în masă din provincia Kivu de Sud,

–
având în vedere Acordul de parteneriat de la Cotonou semnat în iunie 2000,

–
având în vedere Acțiunea comună 2009/769/PESC a Consiliului din 19 octombrie 2009 de modificare a Acțiunii comune 2007/405/PESC privind misiunea de poliție a Uniunii Europene organizată în cadrul reformei sectorului de securitate (RSS) și interfața sa cu justiția în Republica Democratică Congo (EUPOL RD Congo),

–
având în vedere misiunea EUSEC RD Congo, înființată în iunie 2005, în domeniul reformei din sectorul securității [Acțiunea comună 2005/355/PESC a Consiliului din 2 mai 2005 referitoare la Misiunea de consiliere și de asistență a Uniunii Europene în domeniul reformei din sectorul securității în Republica Democratică Congo (RDC)],

–
având în vedere Rezoluția 1856 (2008) a Consiliului de Securitate al ONU privind mandatul MONUC,

–
având în vedere Rezoluția 1925 (2010) a Consiliului de Securitate al ONU care precizează mandatul misiunii ONU în RDC (MONUSCO),

–
având în vedere declarația comună din 27 august 2010 a dnei Catherine Ashton, Înalt Reprezentant, și a dlui Andris Piebalgs, comisar UE pentru dezvoltare, referitoare la recrudescența violenței în Kivu de Nord, RDC, 

–
având în vedere declarația din 22 februarie 2011 a dlui Andris Piebalgs, comisar UE pentru dezvoltare, referitoare la necesitatea de a pune capăt impunității în RDC (République Démocratique du Congo: ‘Un pas vers la fin de l’impunité’),

–
având în vedere declarația din 9 decembrie 2011 a Înaltului Reprezentant, Catherine Ashton, în numele Uniunii Europene cu privire la procesul electoral din Republica Democratică Congo,

–
având în vedere declarația din 20 decembrie 2011 a Înaltului Reprezentant în numele Uniunii Europene cu privire la rezultatele definitive ale alegerilor prezidențiale din RDC și continuarea procesului electoral actual,

–
având în vedere raportul final al misiunii UE de observare a alegerilor prezidențiale și parlamentare organizate la 28 noiembrie 2011 în RDC (EU EOM DRC 2011), care s-a desfășurat între 19 octombrie 2011 și 13 ianuarie 2012,

–
având în vedere articolul 110 alineatul (2) din Regulamentul său de procedură,

A.
întrucât alegerile libere și corecte sunt una dintre condițiile prealabile ale unei guvernări democratice;

B.
întrucât legitimitatea guvernului rezultă din alegeri libere și corecte; întrucât politicile publice puse în aplicare de către guvern beneficiază de statutul său legitim sau sunt afectate de absența acestuia;

C.
întrucât la 28 noiembrie 2011 au avut loc în RDC alegeri prezidențiale și parlamentare; întrucât posibilitatea unui al doilea tur de scrutin la 26 februarie 2012 a fost eliminată înainte de alegerile parlamentare printr-o modificare a legislației electorale, adoptată de către guvern;

D.
întrucât, vorbind în numele Uniunii Europene, VPC/ÎR al UE, Catherine Ashton, a reiterat îngrijorările cu privire la deficiențele grave și lipsa de transparență în stabilirea și publicarea rezultatelor electorale, raportate, printre altele, de către misiunea UE de observare a alegerilor; 

E.
întrucât concurenții politici ai lui Joseph Kabila au denunțat permanent numeroasele nereguli din timpul campaniei electorale pentru alegerile prezidențiale și parlamentare;

F.
întrucât, în ciuda neajunsurilor identificate de autoritățile congoleze înseși și de către Comisia Electorală Națională Independentă a RDC (CENI), Curtea Supremă de Justiție a RDC a confirmat rezultatele definitive ale ambelor alegeri și l-a proclamat la 16 decembrie 2012 pe președintele în exercițiu Joseph Kabila ca președinte reales; 

G.
întrucât, la cinci luni după alegerile parlamentare, un nou guvern condus de prim-ministrul Augustin Matata Ponyo a fost format la 18 aprilie 2012; 

H.
întrucât situația drepturilor omului în RDC rămâne foarte îngrijorătoare pentru poporul congolez însuși și pentru comunitatea internațională, mărturii terifiante despre încălcări sistematice ale drepturilor omului, inclusiv violuri în masă și alte acte de tortură, fiind raportate în ultimii ani, inclusiv în provinciile Kivu de Nord și Kivu de Sud;

I.
întrucât în ultimii ani mai mulți membri ai forțelor armate congoleze, ai poliției, ai serviciilor de securitate, precum și ai altor grupări armate active pe teritoriul RDC, cum ar fi gruparea rebelă ruandeză FDLR (Frontul Democratic pentru Eliberarea Rwandei) – care este condusă de autori ai genocidului din Rwanda care au fugit în Congo – și miliția congoleză Mai-Mai, au fost identificați de organizațiile naționale și internaționale pentru drepturile omului drept autorii acestor crime înfiorătoare; 

J.
întrucât resursele naturale și profitul obținut în urma extracției și a comerțului ilegal cu minereuri sunt încă adesea sub controlul grupărilor paramilitare armate, în special în partea de est volatilă a RDC, unde conflictul se desfășoară de mai mulți ani în pofida prezenței misiunii ONU de menținere a păcii, MONUC, care se află în RDC pentru a asista FARDC în vederea restabilirii păcii în țară,

1.
ia act de rezultatele definitive ale celor două alegeri organizate la 28 noiembrie în RDC; totuși, ridică încă semne de întrebare față de lipsa de monitorizare corespunzătoare a acestor procese-cheie electorale;

2.
ia act de contribuția financiară a UE la aceste alegeri în valoare de 47,5 milioane EUR, cu o contribuție suplimentară de 2 milioane EUR pentru securitate; apreciază implicarea personală a 147 de observatori în supravegherea electorală în cadrul EU EOM DRC 2011;

3.
salută participarea cetățenilor congolezi la acest proces electoral de mare amploare și îi îndeamnă să solicite autorităților congoleze să reflecteze asupra recomandărilor de reformare a procesului electoral bazate pe concluziile raportului final de observare al EU EOM, precum și pe evaluările CENI și pe cele ale societății civile autohtone cu privire la alegeri;

4.
condamnă cât se poate de ferm toate neregulile intenționate comise în cadrul acestor alegeri pentru a priva populația congoleză de posibilitatea de a-și alege în mod liber conducerea politică a țării; regretă neregulile neintenționate care ar fi putut contribui la același rezultat;

5.
invită guvernul actual al RDC să își intensifice eforturile interne pentru a garanta statul de drept și securitatea poporului congolez pe întregul teritoriu al RDC; îl invită pe prim-ministru în calitatea sa de oficial guvernamental responsabil pentru finanțele publice să se asigure că standardele de gestiune financiară cele mai înalte și procedurile bugetare solide devin regula generală în procesul decizional al guvernului RDC;

6.
rămâne îngrijorat în legătură cu nivelul ridicat de violență împotriva civililor, inclusiv cu violurile în masă comise în RDC; îi reamintește președintelui Joseph Kabila de promisiunea sa făcută cu ocazia celei de a 50-a aniversări a independenței țării de a se angaja hotărât să promoveze o practică politică care respectă drepturile omului și consolidează statul de drept asigurând că persoanele responsabile de încălcarea drepturilor omului și a dreptului umanitar internațional sunt trase la răspundere și urmărite penal;

7.
încredințează Președintelui sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, guvernelor și parlamentelor statelor membre, instituțiilor Uniunii Africane, Secretarului General al ONU, Consiliului de Securitate al ONU, Consiliului ONU pentru Drepturile Omului, precum și, nu în ultimul rând, președintelui, prim-ministrului și parlamentului bicameral al RDC.

